b'\n_START_ARTICLE_\nReino tarpeklis\n_START_SECTION_\nGeologija\n_START_PARAGRAPH_\nRegiono uolienos susiformavo devono laikotarpiu ir yra \xc5\xbeinomos kaip Reino facijos. Tai fosilij\xc5\xb3 turting\xc5\xb3 nuos\xc4\x97dini\xc5\xb3 uolien\xc5\xb3 r\xc5\xab\xc5\xa1is, daugiausia susidedanti i\xc5\xa1 skal\xc5\xabn\xc5\xb3. Karbono periodu uolienos buvo smarkiai deformuotos. Erozijos poveikyje tarpeklis susiformavo daug v\xc4\x97liau, suspausdamas up\xc4\x99 tarp 200\xc2\xa0m auk\xc5\xa1\xc4\x8dio sta\xc4\x8di\xc5\xb3 \xc5\xa1lait\xc5\xb3. Garsiausias i\xc5\xa1 j\xc5\xb3 yra Lorelei uola.\n_START_SECTION_\nGamta\n_START_PARAGRAPH_\nTarpeklyje vyrauja specifinis mikroklimatas, kuris tarnauja kaip koridorius unikalioms r\xc5\xab\xc5\xa1ims, kuri\xc5\xb3 regione kitur neaptinkama. Up\xc4\x97s \xc5\xa1laituose jau seniai suformuotos terasos i\xc5\xa1naudojamos \xc5\xbeem\xc4\x97s \xc5\xabkiui, ypa\xc4\x8d vynuogininkystei, kuriai labiausiai palanki \xc4\xaf pietus nukreipt\xc5\xb3 sl\xc4\x97nio \xc5\xa1lait\xc5\xb3 pus\xc4\x97. Dauguma vynuogyn\xc5\xb3 priklauso Vidurinio Reino vyno regionui, ta\xc4\x8diau pie\xc4\x8diausios Reino tarpeklio dalys patenka \xc4\xaf Raingau ir Nah\xc4\x97s regionus.\n_START_SECTION_\nIstorija\n_START_PARAGRAPH_\nUp\xc4\x97 buvo svarbus prekybos kelias \xc4\xaf Vidurio Europ\xc4\x85 nuo prie\xc5\xa1istorini\xc5\xb3 laik\xc5\xb3, o palei krantus i\xc5\xa1augo daugyb\xc4\x97 nedideli\xc5\xb3 gyvenvie\xc4\x8di\xc5\xb3. Daugelis \xc5\xa1i\xc5\xb3 sen\xc5\xb3j\xc5\xb3, riboto dyd\xc5\xbeio miesteli\xc5\xb3 \xc5\xa1iandien saugo istorin\xc4\xaf paveld\xc4\x85. B\xc4\x97gant laikui pastatyta daugyb\xc4\x97 pili\xc5\xb3, sl\xc4\x97nis tapo svarbiu \xc5\xa0ventosios Romos imperijos regionu. \xc4\x8cia vyko Trisde\xc5\xa1imtmetis karas, po kurio daugelis pili\xc5\xb3 liko gul\xc4\x97ti griuv\xc4\x97siuose, kitos buvo atstatomos. Jos ypa\xc4\x8d traukia upe keliaujan\xc4\x8di\xc5\xb3 \xc5\xa1iandienos kruizini\xc5\xb3 laiv\xc5\xb3 d\xc4\x97mes\xc4\xaf. Vienu metu sl\xc4\x97niu \xc4\x97jo Pranc\xc5\xabzijos siena, XIX a. sl\xc4\x97nis tapo Pr\xc5\xabsijos dalimi, o jo kra\xc5\xa1tovaizdis tapo esminiu Vokietijos \xc4\xafvaizd\xc5\xbeiu.\n_START_SECTION_\nKult\xc5\xabra\n_START_PARAGRAPH_\n\xc5\xa0i Reino dalis yra ypa\xc4\x8d svarbi tautosakoje, pavyzd\xc5\xbeiui, legendin\xc4\x97je Reino pilyje pastatyta Vagnerio opera \xe2\x80\x9eDiev\xc5\xb3 \xc5\xbe\xc5\xabtis\xe2\x80\x9c. Kasmetiniuose festivaliuose \xe2\x80\x9eReinas liepsnose\xe2\x80\x9c leid\xc5\xbeiami \xc4\xafsp\xc5\xabdingi fejerverkai Sankt Goare rugs\xc4\x97j\xc4\xaf ir Koblence rugpj\xc5\xabt\xc4\xaf, geriausiai ap\xc5\xbevelgiami i\xc5\xa1 up\xc4\x97je stovin\xc4\x8di\xc5\xb3 val\xc4\x8di\xc5\xb3.'